Samtlige forhåndstips var sterkt preget av at Stabæk hadde mistet bare to spillere (Melissa Wiik og Solveig Gulbrandsen), mens Røa hadde mistet fem (Kristine Edner Wæhler, Marit Fiane Christensen, Marie Knutsen, Camilla Huse og Lene Mykjåland). Arna-Bjørnar hadde som en av svært få klubber ikke mistet noen fra førsteelleveren etter sesongslutt, men heller fått tilbake førstekeeper Erika Skarbø og midtbanespiller Madeleine Giske, begge fra skade. I motsetning til i 2009, da ett tips skilte seg ut, ser alle tipsene i 2010 ut til å gå unisont mot at Stabæk blir seriemester. Samtlige tips peker også på at Linderud-Grei rykker ned.